પતિના નવા એપાર્ટમેન્ટથી એ ખુબ પ્રભાવિત થઈ હતી. ગોળાકારે ફેલાયેલા સુંદર અને લીલાછમ બગીચાઓની સામે જ તેના કમરાની બારીઓ ખૂલતી હતી. વર્ષો પહેલાં તોડી પાડવામાં આવેલી પૌરાણીક દિવાલોની અડોઅડ આખાયે શહેરની ફરતે આવા બગીચાઓ ઉછેરવામાં આવ્યા હતા. રસ્તાના છેડેથી વેવેલનો ભવ્ય કિલ્લો શરૂ થતો હતો, અને તેના પ્રાચીન અવશેષોની બરાબર મધ્યમાં ઓસ્કરનો આધુનિક એપાર્ટમેન્ટ આવેલો હતો! ચારેબાજુ ફરીને શ્રીમતી ફેફરબર્ગ દ્વારા કરવામાં આવેલી પડદા અને દિવાલોની સજાવટ એણે ધ્યાનપૂર્વક નિહાળી. ઓસ્કરને મળેલી નવી સફળતાને એમિલી પાર્થિવ સ્વરૂપે આ બધી સજાવટના સ્વરૂપમાં જોઈ શકતી હતી.